钦定古今图书集成/明伦汇编/氏族典/第406卷 > 吕希哲
## 钦定古今图书集成/明伦汇编/氏族典/第406卷 > 吕希哲

按《宋史吕公著传》：“公著子希哲，字原明，以荫入官。王
安石劝其勿事科举，以侥幸利禄，遂绝意进取。安石
为政，将用之，希哲辞，安石乃止。公著作相，二弟已官
省寺，希哲独滞管库，久乃判登闻鼓院，力辞。终公著
丧，始为兵部员外郎。范祖禹，其妺婿也，言于哲宗，以
为崇政殿说书。绍圣党论起，御史刘拯论其进不由
科第”，以秘阁校理知怀州。徽宗初，召为光禄少卿。希
哲力请外，以直秘阁知曹州。旋遭崇宁党祸，罢为宫
祠，羇寓淮、泗间，十馀年，卒。希哲乐易简俭，有至行，晚
年名益重，远近皆师尊之。子好问。